AQSh Kongressi koinotga raketaga qarshi mudofaa vositalarini joylashtirishni yoqlamoqda

AQSh ma’muriyati mamlakat sun’iy yo‘ldoshlariga Rossiya va Xitoydan tug‘ilayotgan xavf munosabati bilan koinotda raketaga qarshi mudofaa vositalarini joylashtirish masalasini ko‘rib chiqishi lozim. Mutaxassislar va parlament jurnalistlari uchun tashkil etilgan maxsus nonushta chog‘ida AQSh Kongressining vakillar palatasi strategik kuchlar qo‘mitasi raisi Maykl Rojers shunday fikrni bildirib o‘tdi. Bu haqda “TASS” xabar bermoqda.

“Koinotda raketaga qarshi mudofaa vositalarini joylashtirish bo‘yicha harakatlarimiz koinotning go‘yoki harbiylashuvi tufayli tanqidga uchragan paytlar bo‘ldi. Biz bundan o‘zimizni tortdik. Xo‘sh, nima bo‘ldi? Rossiya va Xitoy bunga qo‘l urdi. Endi tanlash imkoniyati yo‘q va biz buni shunday qoldirolmaymiz ”, – dedi Rojers.
U ushbu ikki davlat AQSh sun’iy yo‘ldoshlarini urib tushirish imkoniyatiga ega ekanligiga ishonchi komil ekanini bildirdi.